પશ્ચિમ દિશા તરફ કુંડની પાળે પાળે આગળ વધતાં ઉત્તરાભિમુખ નીચે ઉતરવાના પગથિયા આવે છે. આ પગથિયા પૂરા થતાં નાગીમાતાની દેરીના નામે એક દેરી આવે છે. જેમાં સામે જ નીચેના ભાગમાં એક પાષણનો પિંડ જોવામાં આવે છે. તથા ડાબા હાથની દિવાલ ના ગોખલામાં શ્રી નેમિનાથ પરમાત્મા તથા જમણાહાથની દિવાલના ગોખલામાં શ્રી નેમિપ્રભુના શાશન અધિષ્ઠાયિકા અંબિકાદેવીની મૂર્તિ બિરાજમાન છે. આ ડેરીની ચોકીની છત ઉપરના અધૂરા ઘુમ્મટ ઉપરથી ડેરીના નિર્માણનું કાર્ય કોઈપણ કારણોસર અધૂરું મુકવામાં આવ્યું હોવાનું જણાય છે. ત્યાંથી આગળ વધતાં શ્રી ચંદ્રપ્રભ સ્વામીના જિનાલય સુધી જવાનો કેડીમાર્ગ આવે છે.